
			Forfatteromtale:

			Glenn Ringtved er dansk og har skrevet mer enn 30 bøker for barn og unge. For Mot nye mål – den første boken i Dreamteam-serien – ble han i 2007 nominert til ORLA-prisen. 

		

	
		
			Om boken:

			Dreamteam er plukket ut til å spille i Malaga for å representere skolen i det store sluttspillet. Nick er tilbake på laget, og med Ps nydelige taklinger og Manolos målteft, ligger alt til rette for drømmefotball. Dessverre for Dreamteam har Jake og Co. også tatt turen, og de spiller et skittent spill ...

			Dette er den femte boken i fotballserien Dreamteam. Serien passer for barn som går i 5.-7. klasse og liker eventyr, fart og spenning.

			Det var tidlig morgen. Etter spanske forhold var det veldig tidlig. San Cristobal lå øde som en spøkelsesby. Det var først om en time at byens innbyggere ville begynne å komme seg på beina. Det eneste stedet det var litt liv, var på parkeringsplassen ved fotballbanen. Der var det tre biler. Rundt bilene sto det en liten gruppe mennesker som så like søvnige ut som sola som prøvde å presse seg gjennom disen.

			Det var Dreamteam, vinnerne av fotballturneringen på den engelske skolen San Cristobal. Laget skulle til Malaga for å forsvare skolens farger i den store fotball­turneringen.

			P var der med hele familien sin, Marc og Jonathan var der med foreldrene sine, og Pablo var akkurat kommet sammen med faren og lillebroren. Da var det bare én som manglet … eller, det var selvsagt ikke helt riktig. Hvis man regnet med Nick, manglet det egentlig to. Og de sto faktisk og tenkte på hvor feil det var å reise uten keeperen og kapteinen på laget.

			Det var jo ikke helt det samme uten Nick. De savnet humøret hans og de morsomme kommentarene. Men han hadde valgt å bli med Granadas talentlag til Madrid. Det var de bare nødt til å godta – selv om det var vanskelig.

			Den andre som manglet, var Manolo. Faren til P så på klokka. Så kikket han oppover og nedover veien.

			«Er dere helt sikre på at han kommer?» spurte han litt irritert. 

			P nikket.

			«Han sa i hvert fall det,» mumlet han. «Pablo snakket med ham for et par dager siden.»

			«Kommer han alene?» spurte faren. 

			P lot som han ikke hørte det. Det var et litt ømtålig spørsmål, siden faren til Manolo fremdeles lå på sykehuset etter det P visste. P og de andre guttene på laget var blitt enige om ikke å fortelle foreldrene noe om akkurat det. Hvis de først fant ut at Manolo faktisk bodde alene, ville de helt sikkert begynne å blande seg. Og da ville Manolo virkelig få vanskeligheter.

			Nei, det var best å ikke snakke om faren til Manolo.

			Så hørte de en ringeklokke i det fjerne. Alle snudde seg etter lyden og så at en smilende Manolo kom tråkkende.

			«Beklager at jeg er sen,» sa han på spansk og bremset hardt på grusen. «Jeg hadde litt problemer med vekkerklokka.»

			Han slo beklagende ut med armene og la til:

			«Og så fant jeg ikke noen ren drakt.» 

			P kastet et raskt blikk på den hvite T-skjorta til Manolo – eller hvit var kanskje en overdrivelse … Det samme gjorde moren til P og moren til Marc. Faren til P smilte og så på de andre.

			«Da er alle her. Manolo, du kan sitte på med oss.»

			Manolo så skeptisk på faren til P. Han hadde tydeligvis ikke glemt den gangen den tykke dansken løp etter ham på stranda og beskyldte ham for å ha stjålet sønnens fotball. Faren til P skjønte tydeligvis hva Manolo tenkte på.

			«Ta det med ro,» sa han. «Den ballsaken er ute av verden for lenge siden.»

			P likte seg ikke. Faren fikk det til å høres ut som om det var han som måtte tilgi Manolo – og ikke omvendt.

			«Kult at du kom,» sa P for å snakke om noe annet. 

			Manolo nikket.

			«Men synd Nick ikke er med,» sa han på den morsomme engelsken sin. «Han er god.»

			Faren til P klødde seg i øret.

			«Det kan vi ikke gjøre noe med,» sa han. «Du vil forhåpentligvis spille like godt som ham.»

			Manolo skjønte ikke helt hva han sa, men Pablo skyndte seg å oversette det til spansk. Manolo gliste.

			«Jeg kan i hvert fall gjøre det på en annen måte,» sa han freidig. 

			Det tvilte ikke P på. Han var litt engstelig for keeperspillet til Manolo. Men underholdende kom det uansett til å bli …�

